“EK WEET wat Ek vir julle beplan, sê die Here: voorspoed, en nie teenspoed nie; Ek wil vir julle ’n toekoms gee, ’n verwagting!” – Jeremia 29:11
Hou op om soos ’n afkop-hoender van die een huis na die ander te hardloop en te kla oor jou omstandighede. God sal verstaan, daar waar jy in stilte met jou sorge sit.
God sluimer en slaap nooit nie, en in jou stiltetye behoort jy te besef dat Hy dinge agter die skerms reël.
Pleks daarvan om die stilte as ’n “doodse stilte” te beskou, kan ons gerus begin om dit as ’n “lewende stilte” te beskou – oomblikke waarin ons Hom werklik kan leer ken.
Herinner jouself aan sy beloftes vir bepaalde situasies, en prys Hom dan in geloof vir ’n deurbraak op die regte tyd. Sterkte.
Bedank Hom vandag vir die deurbraak wat op pad is, al sien jy dit nog nie. ’n Geseënde dag vir u almal.